Illum, 17 ta' Marzu, il-Membri tal-Kunsill Ewropew kellhom vidjokonferenza dwar COVID 19 bħala segwitu għall-konklużjonijiet preċedenti tal-10 ta' Marzu 2020 flimkien mal-President tal-BĊE, il-President tal-Grupp tal-Euro u r-Rappreżentant Għoli. Affermajna mill-ġdid il-ħtieġa li naħdmu flimkien u li nagħmlu dak kollu li hu meħtieġ biex nindirizzaw il-kriżi u l-konsegwenzi tagħha. Il-prijorità hija s-saħħa taċ-ċittadini tagħna. Dwar l-erba' prijoritajiet identifikati: 1. Il-limitazzjoni tal-firxa tal-virus Approvajna l-linji gwida proposti mill-Kummissjoni dwar il-ġestjoni tal-fruntieri. Jeħtieġ li niżguraw li jgħaddu l-mediċini, l-ikel u l-prodotti u li ċ-ċittadini tagħna jkunu jistgħu jivvjaġġaw lejn pajjiżhom. Ser jinstabu soluzzjonijiet adegwati għall-ħaddiema transkonfinali. Biex nillimitaw it-tixrid tal-virus globalment, qbilna li nsaħħu l-fruntieri esterni tagħna billi napplikaw restrizzjoni temporanja kkoordinata fuq l-ivvjaġġar mhux essenzjali lejn l-UE għal perjodu ta' 30 jum, abbażi tal-approċċ propost mill-Kummissjoni. 2. Il-provvista ta' tagħmir mediku Aħna lqajna d-deċiżjoni tal-Kummissjoni li tadotta awtorizzazzjoni preliminari għall-esportazzjoni ta' tagħmir mediku. Appoġġajna l-isforz tal-Kummissjoni biex (1) taħdem flimkien mal-industrija; (2) tmexxi l-akkwisti pubbliċi konġunti li tnedew reċentement u dawk li ser jiġu ffinalizzati dalwaqt biex jipprovdu biżżejjed tagħmir protettiv; (3) u tixtri tagħmir protettiv permezz tal-qafas tal-Protezzjoni ċivili. 3. Il-promozzjoni tar-riċerka Aħna ħeġġiġna l-isforzi li saru b'appoġġ għar-riċerka bħall-Grupp Konsultattiv dwar COVID 19. Enfasizzajna l-ħtieġa li tiġi kondiviża l-informazzjoni u li jiġi żviluppat vaċċin u jsir disponibbli għal dawk kollha fil-bżonn. Aħna ser nappoġġaw lill-kumpaniji Ewropej f'dak ir-rigward. 4. L-indirizzar tal-konsegwenzi soċjoekonomiċi Aħna approvajna d-dikjarazzjoni tal-Grupp tal-Euro tas-16 ta' Marzu u stedinna lill-Grupp tal-Euro jissorvelja kontinwament u mill-qrib l-iżviluppi ekonomiċi u finanzjarji u jadatta mingħajr dewmien rispons ta' politika kkoordinat għas-sitwazzjoni li qed tevolvi rapidament. Appoġġajna d-diversi inizjattivi meħuda mill-Kummissjoni fl-oqsma tas-Suq Uniku, bħall-adattament tar-regoli dwar l-Għajnuna mill-Istat u l-użu tal-flessibbiltajiet previsti fil-Patt ta' Stabbiltà u Tkabbir u r-rikors għall-baġit tal-UE. L-Unjoni u l-Istati Membri tagħha ser jagħmlu dak kollu li hemm bżonn biex jindirizzaw l-isfidi attwali, terġa' tinkiseb il-fiduċja u jiġi appoġġat irkupru rapidu, għall-ġid taċ-ċittadini tagħna. Iċ-ċittadini maqbudin f'Pajjiżi terzi. Aħna impenjati li nikkoordinaw fost l-ambaxxati tagħna u d-delegazzjonijiet tal-UE f'pajjiżi terzi. Ir-Rappreżentant Għoli u s-Servizz Ewropew għall-azzjoni esterna ser jagħtu l-appoġġ tagħhom f'dan ir-rigward. B'mod konġunt ser nagħmlu arranġamenti biex iċ-ċittadini tal-UE jiġu rimpatrijati, fejn meħtieġ u possibbli, u nagħmlu użu mill-Mekkaniżmu tal-Unjoni għall-protezzjoni ċivili. Ser jiġi mobilizzat finanzjament addizzjonali tal-UE għal operazzjonijiet konġunti bħal dawn. L-Istati Membri u l-istituzzjonijiet ser jagħmlu segwitu fil-livelli kollha minnufih. Il-membri tal-Kunsill Ewropew ser jerġgħu lura għal din il-kwistjoni f'vidjokonferenza l-ġimgħa d-dieħla. Il-Kunsill Ewropew ordinarju ppjanat għas-26 u s-27 ta' Marzu ser jiġi pospost għal data aktar 'il quddiem. Ara l-paġna tal-laqgħa